ดึง15แบงก์ญี่ปุ่น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

บัณฑูรได้พันธมิตรลุยตลาดใหม่ กินรวบ‘เอสเอ็มอี’ลงทุนชิ้นส่วน
โพสต์ทูเดย์ — “กสิกรไทย” ผนึก 15 ธนาคารญี่ปุ่น ดูดลูกค้าเอสเอ็มอีลงทุนไทย ตั้งเป้าเพิ่มส่วนแบ่งตลาด 18% ในปี 2555
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย เปิดเผยว่า ธนาคารได้ร่วมมือกับธนาคารญี่ปุ่น 15 แห่ง ซึ่งเป็นธนาคารที่อยู่ในแต่ละจังหวัดของญี่ปุ่น เพื่อให้บริการลูกค้าธุรกิจญี่ปุ่นที่เข้ามาลงทุนในประเทศไทย โดยเฉพาะบริษัทขนาดกลางและขนาดย่อม (เอสเอ็มอี) สัญชาติญี่ปุ่นที่เริ่มเข้ามาขยายการลงทุนในไทยมากขึ้น 
หลังจากบริษัทขนาดใหญ่ โดยเฉพาะกลุ่มบริษัทยานยนต์และชิ้นส่วนของญี่ปุ่นได้เข้ามาลงทุนก่อนหน้านี้จำนวนมาก
“ปัจจุบันธนาคารญี่ปุ่นเหล่านี้ไม่มีเครือข่ายในประเทศไทย แต่จากนี้ไปธนาคารญี่ปุ่น 15 แห่ง จะเป็นตัวกลางในการแนะนำลูกค้าของเขาให้มาใช้บริการกับเราถ้าต้องการย้ายฐานมาไทย เพราะลูกค้ารายเล็กที่อยู่ตามจังหวัดต่างๆ เป็นลูกค้าของธนาคารเหล่านี้ ถือเป็นการให้บริการทางการเงินของทั้งสองฝ่ายร่วมกัน” นายบัณฑูร กล่าว
สำหรับความร่วมมือที่เกิดขึ้นจะส่งผลถึงการเปิดเผยข้อมูลลูกค้าทั้งหมดที่มีอยู่กับธนาคารญี่ปุ่นให้กับธนาคารกสิกรไทยได้รับทราบร่วมด้วย เพราะจะเป็นการทำงานร่วมกัน ฉะนั้นปัจจัยสำคัญของความร่วมมือนี้ คือ ความเชื่อมั่นระหว่างธนาคาร 2 ประเทศ
ทั้งนี้ ธนาคารกสิกรไทยมีเป้าหมายทำการตลาดกับกลุ่มลูกค้าญี่ปุ่นมากขึ้น ซึ่งนักลงทุนญี่ปุ่นเป็นกลุ่มนักลงทุนต่างประเทศที่มีมูลค่าการลงทุนสูงที่สุด และยังคงเข้ามาลงทุนในประเทศไทยอย่างต่อเนื่อง
ปัจจุบันมีบริษัทญี่ปุ่นในประเทศไทยกว่า 7,000 บริษัท โดยบริษัทเหล่านี้มีความต้องการใช้บริการทางการเงินมาก ขณะที่สถาบันการเงินของญี่ปุ่นในประเทศไทยยังให้บริการได้ไม่ครบทุกมิติ และมีจำนวนน้อย
นายบัณฑูร กล่าวว่า ปัจจุบันธนาคารมีลูกค้าบริษัทญี่ปุ่นประมาณ 3,000 ราย แต่มีส่วนแบ่งตลาดเพียง 12% เนื่องจากบริษัทญี่ปุ่นที่เป็นบริษัทข้ามชาติขนาดใหญ่ ยังคงนิยมใช้บริการธนาคารพาณิชย์ของญี่ปุ่นที่เข้ามาเปิดสาขาในไทยเป็นหลัก
ดังนั้น การเจาะธุรกิจบริษัทญี่ปุ่นในไทยด้วยการให้บริการทางการเงินที่ครบวงจร มีเครือข่ายสาขาที่ครอบคลุมด้วยบริการที่สะดวกกว่า จะเป็นช่องทางการขยายฐานลูกค้าญี่ปุ่นที่ดีที่สุด 
โดยธนาคารตั้งเป้าที่จะเป็นธนาคารไทยในใจนักลงทุนญี่ปุ่น (The Most Preferred Thai Local Bank) และจะเพิ่มส่วนแบ่งตลาดกลุ่มลูกค้าญี่ปุ่นในไทยเป็น 18% ภายในปี 2555 รวมทั้งมีโครงการจะเพิ่มพันธมิตรที่เป็นธนาคารญี่ปุ่นอีก 56 ธนาคาร ภายใน 3 ปีข้างหน้า จากปัจจุบันที่มี 13 ธนาคารที่เซ็นสัญญาความร่วมมือกับธนาคารกสิกรไทย และธนาคารพันธมิตรอีก 2 ธนาคาร ซึ่งจะช่วยขยายฐานลูกค้าญี่ปุ่นของธนาคารในระยะยาวมากขึ้น
นายโยชิโนริ มัสซึดะ ตัวแทนจากธนาคารฮาชิจูนิ กล่าวว่า ลูกค้าของธนาคารเป็นผู้ประกอบการเอสเอ็มอีจำนวนมากที่ได้เข้ามาลงทุนในประเทศไทย แต่เนื่องจากธนาคารไม่มีสาขาในไทย ทำให้ระบบเครือข่ายไม่แข็งแรง ดังนั้นหากธนาคารได้รับการสนับสนุนจากธนาคารกสิกรไทยก็จะช่วยด้านเครือข่ายได้มากขึ้น